Reuse-ongeluk toe trok, motor bots‘n Vragmotor het aan die kant van die pad gestaan met ŉ motor gedeeltelik daaronder ingewig. (Foto: Verskaf) Twee mans is dood en vier ander beseer, onder wie ŉ 11-jarige seun, toe ŉ vragmotor en vier motors by die Kaolin- en Annan-oorgang in Carletonville gebots het. Paramedici en polisie het omstreeks 16:18 Woensdag op die toneel aangekom en verskeie motors op en langs die pad gewaar. “ŉ Vragmotor het aan die kant van die pad gestaan met ŉ motor gedeeltelik daaronder ingewig. Drie ander motors het in die middel van die oorgang gestaan,” het Russel Meiring, ER24-woordvoerder, gesê. Die vragmotorbestuurder en die bestuurder wie se motor onder die vragmotor beland het, het reeds op die toneel aan hulle talle beserings beswyk. Die vier ander pasiënte, onder wie ŉ jong seun, het matige beserings opgedoen. Hulle is na ŉ nabygeleë hospitaal geneem vir verdere behandeling. “Die oorsaak van die ongeluk is nog nie bekend nie, maar plaaslike owerhede was op die toneel en ondersoek die saak verder.” Carletonville accident pic.twitter.com/6wLsqsv2Gq — Zwelithini Macingwane (@Zweli_DJ_LIFE) June 2, 2021